**ภาพข่าวประชาสัมพันธ์**

**แอมเวย์ จับมือ SCGC เดินหน้าลดการปล่อยก๊าซเรือนกระจก**

**อัปไซเคิลบรรจุภัณฑ์พลาสติกใช้แล้ว เป็น ‘โต๊ะ-เก้าอี้’ ให้น้องๆ ในพื้นที่ห่างไกลได้ใช้เรียน**



**กรุงเทพฯ (8 มีนาคม 2566) บริษัท แอมเวย์ (ประเทศไทย) จำกัด** มุ่งมั่นสร้างสังคมเพื่อความยั่งยืน นำโดย **นายกิจธวัช ฤทธีราวี กรรมผู้จัดการ** (ที่ 2 จากซ้าย) และ**นายกมล เกี่ยวศรีกุล ผู้อำนวยการฝ่ายปฏิบัติการ** (ที่ 1 จากซ้าย) จับมือกับ **บริษัท เอสซีจี เคมิคอลส์ จำกัด (มหาชน)** หรือ **SCGC** โดยมี **นายพิสันติ์ เอื้อวิทยา New Business Director** (ที่ 2 จากขวา)และ**นายกฤษดา เรืองโชติวิทย์ Head of ESG Office** (ที่ 1 จากขวา) เปิดตัวกิจกรรม “**ร่วมกันคืนกระป๋อง**” โดยจะอัปไซเคิลบรรจุภัณฑ์แอมเวย์ใช้แล้วที่ทำจากพลาสติกชนิด HDPE ให้กลายเป็น “โต๊ะ-เก้าอี้นักเรียน” เพื่อมอบให้แก่โรงเรียนตำรวจตระเวนชายแดนในพื้นที่ห่างไกล ตั้งเป้าจำนวน 200 ชุด ซึ่งนอกจากจะเป็นการหมุนเวียนใช้ทรัพยากรให้เกิดประโยชน์แล้ว ยังสร้างการเรียนรู้ให้เยาวชนได้เข้าใจถึงการนำทรัพยากรมาใช้ให้เกิดประโยชน์สูงสุดตามหลักเศรษฐกิจหมุนเวียนอีกทางหนึ่งด้วย

โดยแอมเวย์ได้รับความร่วมมือจาก SCGC ธุรกิจเคมีภัณฑ์เพื่อความยั่งยืน ซึ่งมีความเชี่ยวชาญในด้านนวัตกรรมพลาสติกที่เป็นมิตรกับสิ่งแวดล้อม หรือ Green Polymer พร้อมทั้งมีประสบการณ์ด้านวัสดุศาสตร์และการออกแบบขึ้นรูปผลิตภัณฑ์ต่างๆ โดย SCGC จะนำบรรจุภัณฑ์พลาสติกใช้แล้วจากแอมเวย์เข้าสู่กระบวนการรีไซเคิล และส่งขึ้นรูปเป็นโต๊ะเก้าอี้นักเรียนด้วยปริมาณวัสดุพลาสติกรีไซเคิลกว่า 70% มีความทนทาน สามารถใช้งานได้ยาวนาน ช่วยให้น้องๆ ในพื้นที่ห่างไกลได้มีโต๊ะเก้าอี้ใหม่เพื่อใช้ในการเรียน นอกจากนี้ ยังช่วยลดปริมาณขยะ ลดการปล่อยก๊าซเรือนกระจก และเป็นการขับเคลื่อนหลักเศรษฐกิจหมุนเวียนอีกทางหนึ่งด้วย

กิจกรรม “**ร่วมกันคืนกระป๋อง**” เป็นส่วนหนึ่งของโครงการ “**แอมเวย์ร่วมใจสร้างโรงเรียนให้น้อง**” เชิญชวนทุกคนมาร่วมกันส่งคืนบรรจุภัณฑ์พลาสติกแอมเวย์ ได้ที่แอมเวย์ ช็อป ทุกสาขา เพื่อพิชิตเป้าหมายกับภารกิจ “**บรรจุภัณฑ์พลาสติกของแอมเวย์ 2,000 กิโลกรัม เพื่อนำไปทำเป็นโต๊ะเก้าอี้จำนวน 200 ชุด**” ร่วมกิจกรรมได้ตั้งแต่วันที่ 1 มีนาคม – 30 เมษายน 2566 นี้ ศึกษารายละเอียดโครงการและกิจกรรมได้ที่ <https://www.amway.co.th/amway-plastic>

# # #